
U dijaspori u gradu u kojem živim postoji nekoliko braće koji posjećuju predavanja nekog šejha koji poziva u selefizam; nije u njemu problem, već u njima. Naime, oni nipodaštavaju naše učene u Bosni. Kao musliman koji predvodi džemat ne mogu prihvatiti da neki ljudi u Bosni, naša braća, daije, nisu muslimani. Neki koje sam volio u ime Allaha, dželle šanuhu, prigovaraju mi da ne slijedim Resulullaha, ﷺ, i zbog toga mi je teško. Pitali su me da li žena u hajzu smije učiti ***[Kur’an](https://pitajucene.com/search/Kur%5C%27an/questions/ "Pretraži pitanja o Kur\'anu")***, na šta sam odgovorio da ne znam, ali vjerovatno, ako ne može klanjati, onda ne može ni učiti Kur’an, oni zatražiše argument itd. Kako da se odnosim prema njima? Usput da upitam smije li žena učiti Kur’an u hajzu? Allah vas nagradio!


* 
* 
* 
* 
* 
* 
* 

 
Kako postupiti kad neko nipodaštava učenjake, kad nema respekta prema učenima?

Selefijska da’va zasniva se na izvornom tumačenju islama, tj. na Kur’anu i hadisu, a po shvatanju prve generacije ummeta. Stoga, ne može se smatrati selefijom onaj ko izlazi iz tih okvira smatrajući daije i učene nevjernicima, ni više ni manje, samo zato što se s njima razilaze u pogledu nekih sporednih pitanja. To što čine novotarija je koju nisu poznavale prve generacije ovog ummeta. Najpreciznija i najopasnija institucija u islamu jeste proglašavanje nevjernikom osobe koja ispoljava temeljne islamske simbole, ne čini javno velike grijehe niti ono što izvodi iz okvira ove vjere. Ta je opasnost daleko veća ako je osoba koja se proglasi nevjernikom učena, a osoba koja  ljude tako etiketira neuka je ili djelimično učena. Kada čovjek proglasi drugog čovjeka nevjernikom, jedan od njih dvojice uistinu je nevjernik, jer je Resulullah, ﷺ, presudio: *“Kada neko muslimanu kaže: ’Nevjerniče!’, tada je jedan od njih dvojice uistinu nevjernik.*” (Buharija i Muslim.) Po meni, veliki je apsurd raspravljati s ljudima koji proglašavaju ulemu i daije nemuslimanima; oni su novotari i s njima nije dopušteno sjediti pod istim krovom, osim pod džamijskim krovom. Kada je riječ o prihvatanju Kur’ana žene koja je u mjesečnom ciklusu, apsolutna većina islamskih učenjaka (među njima četiri imama) to zabranjuju. A hadiski stručnjaci nisu prihvatali ***[hadis](https://pitajucene.com/search/Hadis/questions/ "Pretraži pitanja o hadisima")*** u vezi s tim. U svakom slučaju, preče je da to ne čini; ako žena to ipak učini smatrajući to dopuštenim, nije grješna, ako Bog da.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


